KIRJALLINEN KYSYMYS E-0174/03 esittäjä(t): Isidoro Sánchez García (ELDR) neuvostolle. Venezuelan kriisi.



Virallinen lehti nro 222 E , 18/09/2003 s. 0158 - 0159



KIRJALLINEN KYSYMYS E-0174/03 esittäjä(t): Isidoro Sánchez García (ELDR) neuvostolle (30. tammikuuta 2003) Aihe: Venezuelan kriisi Venezuela, joka sijaitsee Etelä-Amerikan mantereen pohjoisosassa, kuuluu Andien sopimuksen maihin. Venezuelan runsaista luonnonvaroista öljy on tärkein. Maassa on 1900-luvun puolivälistä lähtien vallinnut demokratia. Viime vuosikymmeninä Venezuela on ottanut avokätisesti vastaan suuren määrän siirtolaisia, jotka ovat etsineet parempaa tulevaisuutta ja osallistuneet työllään maan vaurauden rakentamiseen. Kuitenkin vuoden 2002 odottamattomat tapahtumat muuttivat Venezuelan poliittista, taloudellista ja sosiaalista hallintojärjestelmää. Ensinnäkin 11. huhtikuuta yritettiin vallankaappauksen avulla syrjäyttää presidentti Hugo Chávez, joka oli valittu Venezuelan perustuslain mukaisesti vaaleilla vuonna 1998. Toisaalta joulukuun alussa alkoivat laajat Venezuelan kansalaisyhteiskuntaa hajottavat lakot. Vuoden 2003 ensimmäisinä viikkoina on voitu todeta, että tilanne jatkuu samanlaisena ja kriisi kärjistyy. Venezuelan demokraattinen vakaus ja yhteiskuntarauha ovat vaarassa. Eri osapuolten vastakkainasettelu yhteiskunnallisesti ja poliittisesti johtaa siihen, että tukea haetaan kansainväliseltä yhteisöltä. Tilanteessa halutaan päästä demokraattiseen neuvotteluratkaisuun. Euroopan unioni ei voi jäädä seuraamaan tapahtumia ulkopuolelta: sen on oltava solidaarinen Venezuelaa kohtaan ja muistettava, että Venezuelassa asuu satoja tuhansia EU:n jäsenvaltioiden kansalaisia. Venezuelaa on kohdannut äärimmäisen vaikea kriisi. Ottaen huomioon että Venezuela on täysivaltainen ja itsenäinen valtio, Euroopan unionista tehdyn sopimuksen 21 artiklan nojalla voidaan esittää seuraava kysymys: Mitä neuvosto aikoo tehdä, jotta Venezuelan kriisi ratkaistaisiin demokraattisesti ja vältettäisiin vakavat ongelmat, joita epävakaa poliittinen tilanne ja yhteiskuntarauhan rikkoutuminen aiheuttavat? Vastaus (8. toukokuuta 2003) 1. Kuten jo suullisiin kysymyksiin H-0880/02 ja H-0016/03 annetussa vastauksessa mainittiin, EU on säännöllisesti seurannut Venezuelan tilannetta ja selkeästi ilmaissut kantansa sekä julkisesti että osapuolten ja viranomaisten kanssa, jotka pyrkivät maan poliittisen kriisin rauhanomaiseen ja perustuslailliseen neuvotteluratkaisuun. (Katso julkilausumat, jotka puheenjohtajavaltiot ovat antaneet 12. huhtikuuta ja 10. lokakuuta, edustustojen päälliköt 8. joulukuuta ja yhteisen ulko- ja turvallisuuspolitiikan korkea edustaja 19. joulukuuta.) 2. Puheenjohtajavaltio toisti EU:n kannan vastikään, 23. joulukuuta, annetussa julkilausumassa: Euroopan unioni seuraa edelleen erittäin tiiviisti Venezuelan sisäisen tilanteen kehitystä, joka on yhä huolestuttavampaa. Euroopan unioni panee tyytyväisenä merkille Amerikan valtioiden järjestön (OAS) neuvoston antaman julkilausuman 833, jossa ilmaistaan tuki Venezuelan demokraattisille instituutioille ja OAS:n pääsihteerin välityspyrkimyksille. Euroopan unioni tukee tässä yhteydessä painokkaasti OAS:n pääsihteerin pyrkimyksiä luoda edellytykset vuoropuhelulle ja kansalliselle sovinnolle. Euroopan unioni kehottaa Venezuelan instituutioita ja kansaa etsimään kriisiin rauhanomaista ja perustuslaillista ratkaisua, jotta maahan voitaisiin palauttaa vakaa tilanne, joka edistää taloudellista ja sosiaalista kehitystä demokratian ja oikeusvaltion periaatteita kunnioittaen. 3. Amerikan valtioiden järjestön (OAS) neuvosto kehotti 17. joulukuuta antamassaan päätöslauselmassa kaikkia osapuolia säilyttämään demokratian keskeisten periaatteiden vapaan harjoittamisen, jotta päästäisiin ratkaisuun, joka olisi rauhanomainen, demokraattinen, perustuslaillinen ja vaaleihin perustuva. Euroopan unioni on 21. tammikuuta ilmaissut tyytyväisyytensä Venezuelan ystävien ryhmän (Brasilia, Chile, Meksiko, Portugali, Espanja ja Yhdysvallat) perustamiseen, josta Amerikan valtioiden järjestön (OAS) pääsihteeri ilmoitti 15. tammikuuta Quitossa. EU antaa täyden tukensa sille panokselle, jonka ystävien ryhmä voi antaa OAS:n päätöslauselmassa 833 esitettyjen tavoitteiden mukaisen kestävän ratkaisun löytämiseksi Venezuelan kriisiin. Tällainen ratkaisu olisi rauhanomainen, demokraattinen, perustuslaillinen ja vaaleihin perustuva. EU katsoo, että ystävien ryhmän perustaminen antaa OAS:n pääsihteerille arvokkaan lisäkeinon hänen toimiessaan todellisen vuoropuhelun ja sovittelun edellytysten luomiseksi. 4. EU seuraa edelleen tarkasti Venezuelan tilanteen kehitystä.